|  |
| --- |
| **Budapest Főváros VII. kerület Erzsébetváros Önkormányzata**  **Gyuris Gabriella irodavezető** |

Iktatószám:

Napirendi pont: ….

**ELŐTERJESZTÉS**

**A Művelődési, Kulturális és Szociális Bizottság2024. december 9 - ei rendes**

**ülésére**

|  |  |
| --- | --- |
| **Tárgy:** | Javaslat a 12. sz. felnőtt háziorvosi körzet feladatellátásával kapcsolatos egyes döntések módosítására |

**Készítette:**

Szegény Ákos

irodavezető-helyettes

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

A **„PRO HOMINE” Gondozó, Gyógyító Oktató Családorvosi Betéti Társaság** (továbbiakban: „PRO HOMINE” Bt.) a Budapest Főváros VII. kerület Erzsébetváros Önkormányzatával (továbbiakban: Önkormányzat) 2004. január 01. napján kötött egészségügyi feladat-ellátási szerződés (továbbiakban: Szerződés) alapján, az egészségügyi alapellátásról és körzeteinek kialakításáról szóló 19/2013. (IV.30.) önkormányzati rendelet (továbbiakban: Ör.) 1. mellékletében meghatározott **12. számú felnőtt háziorvosi körzetben** területi ellátási kötelezettséggel **gondoskodik a háziorvosi alapellátás körébe tartozó feladatok** teljes körű **ellátásáról**.

A „PRO HOMINE” Bt. kültagja Oberfrank Ferenc Tiborné (Dr. Liptai Margit Csilla) 2024. július 16. napján kelt levelével bejelentette, hogy a körzethez tartozó **praxisjoggal rendelkező háziorvos, Dr. Liptay Márta Ildikó 2024. július 14. napján elhunyt** és a körzet ellátásáról helyettesítéssel kívánnak gondoskodni. A körzet ellátása a Doktornő betegsége miatt már a halálát megelőző időszakban helyettesítéssel volt megoldott. **A helyettesítésről** 2024. július 15. napjától továbbra is, a praxist már helyettesítéssel ellátó **Dr. Csikász András gondoskodik**.

Fenti bejelentést követően Polgármester úr 2024. július 16. napi keltezéssel nyilatkozatot adott ki a Nemzeti Egészségbiztosítási Alapkezelő részére arról, hogy ideiglenesen hozzájárul ahhoz, hogy a „PRO HOMINE” Bt. helyettesítés útján gondoskodjon a 12. számú felnőtt háziorvosi körzethez tartozó, betöltetlenné vált praxis feladatainak ellátásáról, mely nyilatkozat a Művelődési, Kulturális és Szociális Bizottság további, a feladat ellátásra vonatkozó döntés meghozataláig marad érvényben.

A tisztelt Bizottság 2024. szeptember 16-i ülésén a 142/2024. (IX.16.) határozatával döntött a praxis ellátásának helyettes útján történő biztosításáról valamint az ellátási szerződés módosításáról, melynek határideje 2024. október 31. napja volt.

Tájékoztatom a tisztelt Bizottságot, hogy a szerződés módosítás a megadott határnapig nem teljesült, tekintettel arra, hogy a fenti döntés tartalmazta, hogy a módosításra Budapest Főváros Kormányhivatala VI. kerületi Hivatala Népegészségügyi Osztályának (továbbiakban: Népegészségügyi Osztály) működési engedélyt módosító határozatának kézhezvételét követően kerülhet sor.

A Népegészségügyi Osztály részére a működési engedély módosításához szükséges dokumentumokat a „PRO HOMINE” Bt. képviselője jelen előterjesztés elkészítésének időpontjáig nem nyújtotta be, melynek egyik oka volt a cégbírósági bejegyzés ügyintézésnek elhúzódása.

A Humánszolgáltató Iroda a kialakított gyakorlat alapján a praxisjog birtokosának halálát követően, a haláleset hozzátartozó általi, a Népegészségügyi Osztálynál történő bejelentést követően módosított működési engedély kézhezvételét követően, és a Bizottság döntése alapján intézkedett a Szerződések módosításáról.

Tekintettel arra, hogy jogszabály nem zárja ki, hogy a szerződés módosítására a működési engedély módosítását megelőzően kerüljön sor, kérem a Tisztelt Bizottságtól, hogy a 142/2024. (IX.16.) határozat 2. pontját módosítani szíveskedjen a jelen előterjesztés határozati javaslata szerinti tartalommal.

Többszöri telefonon történő megkeresést követően a cég képviseletére jogosult Oberfrank Ferenc Tiborné a cégadatok változását hivatalos úton nem jelentette be és Dr. Liptay Márta halotti anyakönyvi kivonatát sem csatolta. Fenti dokumentumokat közhiteles nyilvántartásból hívtuk le.

Oberfrank Ferenc Tiborné 2024. július 16-án kelt nyilatkozata szerint a gazdasági társaság gondoskodik a körzet ellátásáról a Doktornő elhunytát követő 12 hónapig, de arra vonatkozóan továbbra is várjuk nyilatkozatukat, hogy van e az önálló orvosi tevékenységről szóló 2000. évi II. törvény 2. § (4) bekezdése szerinti praxisjog folytatására jogosult személy.

*„2. §**(1) A háziorvos önálló orvosi tevékenységet – akadályoztatásának jogszabályban meghatározott eseteit kivéve – csak személyesen folytathat a kormányrendeletben meghatározott praxiskezelő (a továbbiakban: praxiskezelő) által megállapított háziorvosi körzetben, a praxisjogot engedélyező határozat véglegessé válásától.*

*(2) A praxisjog alapján végezhető önálló orvosi tevékenység – törvényben meghatározott kivétellel – csak a praxiskezelő határozatában megállapított háziorvosi körzetben folytatható.*

*(3) A praxisjog olyan, személyhez kapcsolódó vagyoni értékű jog, amely jogszabályban meghatározott feltételek fennállása esetén elidegeníthető és folytatható.*

***(4) A praxisjog jogosultjának halála esetén – egymást követő sorrendben – a praxisjog folytatására***

***a) a házastárs, illetőleg***

***b) az egyenesági leszármazó***

***jogosult.*** *A b) pontban meghatározott személyek között a leszármazási fok határozza meg a praxisjog folytatására való jogosultság sorrendjét.”*

Az Országos Kórházi Főigazgatóság Dr. Liptay Márta részére kiadott praxisengedélyt csak a praxisengedély értékesítésére nyitva álló 12 hónapot követően vonja vissza, amennyiben van praxisjog folytatásra jogosult örökös, de ő a 12 hónap alatt a praxist nem tudja értékesíteni. A praxisengedély a jogerős hagyatékátadó végzés birtokában ennél korábban is visszavonható, ha nincs praxisjog folytatására jogosult örökös.

Tekintettel arra, hogy a hagyatéki eljárás tudomásunk szerint még nem zárult le és a „PRO HOMINE” Bt. képviselője sem tett nyilatkozatot a praxis további sorsa tekintetében, az átmeneti időszakra biztosítani kell a zavartalan betegellátást.

Amennyiben praxisjog folytatására jogosult személy (egyenes ági leszármazó) nincs, úgy majd a „PRO HOMINE” Bt. és az Önkormányzat között egészségügyi alapellátási feladatok ellátására kötött szerződést meg kell szüntetni. A megszüntetést követően, amennyiben a „PRO HOMINE” Bt. képviselője úgy nyilatkozik, hogy a feladatot a továbbiakban is ellátnák alkalmazott orvossal, lesz lehetőség szerződéskötésre, de ebben az esetben az alkalmazott orvosnak a körzet tekintetében praxisjogot kell szereznie.

A körzet betegellátása jelenleg megoldott, a „PRO HOMINE” Bt. alkalmazásában álló Dr. Csikász András már évek óta Dr. Liptay Márta helyett látta el a feladatot és jelenleg is ő rendel a körzetben. A betegek a változásból aktuálisan semmit nem érzékelnek. A Humánszolgáltató Iroda a praxis jövőbeni ellátása tekintetében olyan megoldást szeretne találni, ami a betegek számára kedvező.

Tájékoztatom a tisztelt Bizottságot, hogy a „PRO HOMINE” Bt. képviselőjével való kapcsolattartás nem zökkenőmentes. Az eltelt időszakban a Humánszolgáltató Iroda kérésének ellenére sem személyesen, sem telefonon nem vette fel velünk a kapcsolatot, csak a házastársa e-mail címén és telefonon a házastársán keresztül kommunikált. A cégbejegyzés módosításáról szóló tájékoztatást és Liptay doktornő halotti anyakönyvi kivonatát sem küldte meg. Előbbi dokumentumokat az Iroda szerezte be. Jelen bekezdésben szereplő tájékoztatást azért adom, mert kétséges a Tisztelt Bizottság döntésének végrehajthatósága.

Amennyiben az együttműködés hiánya miatt a szerződésmódosítás meghiúsul, úgy más megoldási alternatívát terjesztünk a Bizottság elé.

Jelenleg azért keresünk konstruktív megoldást, mert a körzetet ellátó, a cég alkalmazásában álló Dr. Csikász András a betegek körében nagyon kedvelt, jó szakembernek tartott orvos és törekszünk a helyzetet úgy megoldani, hogy a betegek ellátása zökkenőmentes legyen.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …../2024. (XII. 9.) határozata a 12. számú területi ellátási kötelezettséggel működő felnőtt háziorvosi körzet feladatellátásáról**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy

1. A 142/2024. (IX. 16.) határozatának 2. pontját az alábbiak szerint módosítja:

„Hozzájárul Budapest Főváros VII. kerület Erzsébetváros Önkormányzata és a „PRO HOMINE” Gondozó, Gyógyító Oktató Családorvosi Betéti Társasággal kötött, 2004. január 01. napjától hatályos - határozatlan idejű egészségügyi ellátási és használati szerződés időtartamának 2025. július 14. napjáig, határozott időre történő módosításához azzal, hogy a módosítás során az aktuális cégbejegyzés szerinti változások is átvezetésre kerüljenek, a helyettesítő orvos megnevezését is tartalmazza, egyúttal a Szerződés 3. számú függeléke szerinti kapcsolattartási adatok is módosításra kerüljenek.”

1. Felkéri a Polgármestert a „PRO HOMINE” Gondozó, Gyógyító Oktató Családorvosi Betéti Társaság kötött módosító egészségügyi ellátási és használati szerződés aláírására.
2. A 142/2024. (IX. 16.) határozatának eredeti végrehajtási határidejét 2025. január 31. napjára módosítja.

**Felelős:** Niedermüller Péter polgármester

**Határidő**: 2025. január 31.

Budapest, 2024. november 29.

Gyuris Gabriella

irodavezető

Előterjesztés melléklete:

1. számú melléklet: 142/2024. (IX. 16.) határozat